EVROPSKA KOMISIJA Bruselj, 22.6.2018 COM(2018) 487 final POROČILO KOMISIJE SVETU IN EVROPSKEMU PARLAMENTU Dvanajsto letno poročilo za leto 2017 o izvajanju pomoči Skupnosti v skladu z Uredbo Sveta (ES) št. 389/2006 z dne 27. februarja 2006 o oblikovanju instrumenta finančne podpore za spodbujanje gospodarskega razvoja turške skupnosti na Cipru



POROČILO KOMISIJE SVETU IN EVROPSKEMU PARLAMENTU Dvanajsto letno poročilo za leto 2017 o izvajanju pomoči Skupnosti v skladu z Uredbo Sveta (ES) št. 389/2006 z dne 27. februarja 2006 o oblikovanju instrumenta finančne podpore za spodbujanje gospodarskega razvoja turške skupnosti na Cipru 1.Uvod Uredba Sveta (ES) št. 389/2006 (v nadaljnjem besedilu: uredba o pomoči) je podlaga za zagotavljanje pomoči turški skupnosti na Cipru, v skladu s katero se zahteva letno poročanje Svetu in Evropskemu parlamentu. To poročilo zajema leto 2017. 2.Načrtovanje pomoči Med letom 2006 in koncem leta 2017 je bilo dejavnostim v okviru uredbe o pomoči namenjenih 485 milijonov EUR. Decembra 2017 je bil letnemu programu za leto 2017 dodeljen znesek v višini 34 836 240 EUR . Večletni finančni okvir za obdobje 2014–2020 določa večletno perspektivo za program s stabilnim letnim financiranjem. Vendar je program pomoči, katerega namen je olajšati ponovno združitev Cipra, začasen, tako uredba o pomoči kot Uredba Sveta št. 1311/213 o določitvi večletnega finančnega okvira pa omogočata revizijo v primeru ponovne združitve. 3.Mehanizmi izvajanja Program se izvaja na tistih območjih Republike Ciper, kjer vlada Republike Ciper ne izvaja dejanskega nadzora in kjer se pravni red Skupnosti v skladu s Protokolom 10 pogodbe o pristopu začasno ne uporablja. Pomoč se izvaja predvsem z neposrednim upravljanjem s strani Evropske komisije, nekatere projekte pa posredno upravljajo Program Združenih narodov za razvoj (v nadaljnjem besedilu: UNDP), Evropska banka za obnovo in razvoj (v nadaljnjem besedilu: EBRD) ali organizacija British Council. Komisija deluje v posebnih političnih, pravnih in diplomatskih razmerah. Sklepati je treba ad hoc dogovore, da se lahko izvaja program in hkrati spoštujejo načela dobrega finančnega poslovodenja. Pri programih pomoči, ki jih financira EU, bi v običajnih razmerah sporazumi z vlado države upravičenke vzpostavili pravni okvir za razvojno pomoč. Takih sporazumov za pomoč turški skupnosti na Cipru ni mogoče skleniti. Upravljanje in zmanjšanje s tem povezanega tveganja je del odgovornosti Komisije, med sprejetimi ukrepi pa so intenzivno spremljanje pogodb in zagotavljanje podpore upravičencem, revidirani plačilni pogoji in previden pristop k uporabi bančnih jamstev. Pomoč vključuje precejšen znesek nepovratnih sredstev, ki zahtevajo upravljanje intenzivne porabe virov. Za zagotovitev uspešnega in trajnostnega izvajanja v takem okolju mora turška skupnost na Cipru v celoti sodelovati pri pripravi na uvedbo pravnega reda Skupnosti po rešitvi vprašanja. Programska skupina uporablja prostore urada EU za podporo programa (EUPSO) v severnem delu Nikozije. Predstavništvo Komisije na Cipru organizira tudi srečanja, seminarje in tiskovne konference ter obvešča ciprsko javnost po celotnem otoku, med drugim tudi o programu pomoči. Poleg tega informacijska točka EU, ki je financirana v okviru programa pomoči, izvaja številne ukrepe, povezane s komunikacijo in prepoznavnostjo, in sicer z zagotavljanjem informacij o politikah EU, prednostnih nalogah in ukrepih v podporo turški skupnosti na Cipru ter spodbujanjem evropske kulture. 4.Izvajanje v obdobju poročanja 4.1.Splošni pregled Komisija nadaljuje izvajanje uredbe o pomoči in s tem na splošno podpira ponovno združitev. Komisija je pripravljena prilagoditi program zaradi morebitnih dogovorov, doseženih v pogovorih o rešitvi tega vprašanja. Dejavnosti v letu 2017 so vključevale nadaljevanje številnih uveljavljenih in uspešnih projektov, kot so štipendije EU ter ukrepi za krepitev zaupanja v podporo odboru za pogrešane osebe in tehničnemu odboru za kulturno dediščino. Pomoč ključnim gospodarskim sektorjem, ki se pripravljajo na rešitev vprašanja, je bila okrepljena s projekti za razvoj zasebnega sektorja in podeželskih območij, kakor tudi za razvoj človeških virov. Nadaljevala so se prizadevanja za vidne izboljšave na področju izkoreninjenja živalskih bolezni in varnosti hrane. V zmogljivostih upravičencev, ki so potrebne za učinkovito izvajanje pravnega reda Skupnosti, je še vedno precej vrzeli, številna pravna besedila pa še vedno niso bila sprejeta. Vendar turška skupnost na Cipru bolje razume izzive, ki so povezani z izvajanjem pravnih besedil, usklajenih s standardi EU. Nepovratna sredstva ostajajo bistven del programa. Pri programu štipendij si je Komisija še naprej pomagala z zunanjim izvajanjem, da je poskrbela, da nepovratna sredstva pravočasno in učinkovito dosežejo upravičence. Poleg tega od leta 2008 enota za upravljanje projektov, ustanovljena na podlagi pogodbe za storitve tehnične pomoči, zagotavlja storitve v podporo pri izvajanju shem nepovratnih sredstev. Ta enota za upravljanje projektov še naprej zagotavlja dragoceno pomoč Komisiji v smislu večje učinkovitosti in zagotovil pri operativnem upravljanju, izvajanju in spremljanju shem nepovratnih sredstev.

Eno od stalnih vprašanj je izgradnja kanalizacijskega omrežja v Famagusti, za katero je Komisija decembra 2013 prekinila pogodbo. Spor z nekdanjim pogodbenikom je bil predložen v arbitražo, ker so bile izčrpane vse možnosti za mirno rešitev. Vzporedno bodo s tem povezana popravila razpisana leta 2018. Ob koncu leta se je v okviru programa skupno izvajalo 274 pogodb. 4.2.Napredek pri doseganju ciljev Splošni cilj programa pomoči je olajšati ponovno združitev Cipra, in sicer s spodbujanjem gospodarskega razvoja turške skupnosti na Cipru, pri čemer je posebna pozornost namenjena gospodarskemu povezovanju otoka, izboljšanju stikov med obema skupnostma in z EU ter pripravam na prevzem pravnega reda Skupnosti. Dejavnosti za dosego vsakega od ciljev uredbe o pomoči v letu 2017 so bile: 4.2.1.Cilj 1: Razvoj in prestrukturiranje infrastrukture V vodnem sektorju sta bili dokončani zasnova in razpisna dokumentacija za izgradnjo novega kanalizacijskega zbiralnika za preusmeritev odpadne vode iz Nikozije v čistilno napravo za odpadne vode obeh skupnosti. Začetek razpisa je predviden v začetku leta 2018. Študija izvedljivosti in projektna zasnova distribucijskega sistema za očiščene komunalne odplake iz čistilne naprave za odpadne vode obeh skupnosti dobro napredujeta in čakata na končno odobritev. Končni podrobni načrt in z njim povezana razpisna dokumentacija za ta pomemben projekt obeh skupnosti se pričakujeta v letu 2018. Razpisna dokumentacija za potrebna sanacijska dela kanalizacijskega omrežja v Famagusti je pripravljena, razpis pa bo objavljen na začetku leta 2018. Začele so se pripravljalne dejavnosti za prvo fazo razgradnje stare čistilne naprave za odpadne vode v Nikoziji ter ureditev kolesarske steze in peš poti vzdolž reke Pedieos. Pomoč v sektorju trdnih odpadkov se je nadaljevala z različnimi ukrepi. Decembra 2017 sta bili podpisani dve pogodbi: Razširitev odlagališča odpadkov Koutsoventis/Güngör in Razplinjevalna naprava odlagališča odpadkov. Dela naj bi se zaključila do decembra 2018. Leta 2017 so se zaključili tudi načrti in vzpostavitev podatkovne zbirke za ravnanje s trdnimi odpadki, ki temelji na evropskem katalogu trdnih odpadkov. Pristojni okoljski organi jo še preizkušajo, vendar že velja za uspešno. Namestitev novega obrata za sterilizacijo, namenjenega obdelavi nevarnih medicinskih odpadkov, je po več zamudah spet na pravi poti in naj bi bil dokončan do sredine leta 2018. Ta projekt je bil dodatno okrepljen s tehnično zmogljivim projektom, ki je vključeval načrtovanje in vzpostavitev trajnostnega sistema za ravnanje z medicinskimi odpadki. Že drugič je bil razpisan projekt za vzpostavitev sistema za zbiranje, prevoz in osrednjo obdelavo živalskih stranskih proizvodov, ki so za zdravje ljudi in živali najnevarnejši, vendar ni bilo prejete nobene veljavne ponudbe. Po optimizaciji razpisne dokumentacije bo projekt ponovno razpisan v začetku leta 2018. Nazadnje, v shemah nepovratnih sredstev, ki podpirajo civilno družbo in lokalne skupnosti, je bilo obravnavano tudi ravnanje s trdnimi odpadki. Te sheme vključujejo vzpostavitev postaj za pretovarjanje trdnih odpadkov in okolju prijazno ravnanje z odpadki v skladu z doslednim načrtom za ravnanje s trdnimi odpadki, ki ga je razvila EU. Leta 2017 so bili odobreni tudi projekti za izboljšanje sistemov za spremljanje kakovosti zraka in vode ter pripravljeni osnutki tehničnih specifikacij. Razpisi naj bi bili objavljeni sredi leta 2018. Sklenjena je bila pogodba za tehnično pomoč pri izvajanju programa o prometni varnosti. Pripravljen je bil časovni načrt za izdajo vozniškega dovoljenja, registracijo vozila in tehnični pregled, ki zahteva dodatno pomoč in podporo upravičenca za izvedbo časovnega načrta in izboljšanje prometne varnosti. 4.2.2.Cilj 2: Spodbujanje socialnega in gospodarskega razvoja Projekt tehnične pomoči zasebnemu sektorju z začetkom novembra 2015, je bil podaljšan do septembra 2018. Njegov cilj je spodbujati rast zasebnega sektorja in ustvarjanje delovnih mest. S projektom se zagotavlja tehnična pomoč lokalnim organom pri pripravah na uporabo pravnega reda Skupnosti na področjih, ki so povezana z razvojem zasebnega sektorja. Podpora se izvaja v obliki analitičnih študij in priprave strategij, med drugim na primer z dokončanjem strategije in akcijskega načrta za mala in srednja podjetja. Projekt pomaga tudi mikropodjetjem in malim podjetjem (v nadaljnjem besedilu: MSP) pri pripravi na izvajanje pravnega reda Skupnosti, tako da podpira organizacije za podporo podjetništvu, ki krepijo njihovo organizacijsko zmogljivost in zmogljivost izvajanja storitev. V okviru ene od pogodb je zunanji strokovnjak v začetku leta 2017 razvil navodilo o izvedljivosti inovacijske strategije v skladu s programom Obzorje 2020 in konceptom pametne rasti. Poleg tega je bil sporazum z EBRD o prenosu pooblastil, ki turškim podjetjem na Cipru zagotavlja dostop do kreditnih skladov, lokalnim poslovnim svetovalcem pa zagotavlja podporo za krepitev zmogljivosti, razširjen z dodatnim 0,8 milijona EUR. Podjetjem se podpora zagotavlja tudi neposredno prek nepovratnih sredstev. Vsa ostala nepovratna sredstva, dodeljena neposredno podjetjem v okviru sheme nepovratnih sredstev Razvoj MSP: modernizacija izdelkov in storitev, so bila leta 2017 zaključena. V okviru te sheme je bilo skupaj uspešno izvedenih 36 projektov.

Na področju razvoja podeželja je bila zagotovljena tehnična pomoč za razvoj služb za kmetijsko svetovanje, vključno z usposabljanjem lokalnih svetovalcev. Od 39 projektov, dodeljenih leta 2013 v okviru tretje sheme nepovratnih sredstev za razvoj podeželja, jih je bilo v letu 2017 uspešno zaključenih dodatnih 6. Leta 2017 je projekt tehnične pomoči za podporo pri pripravi in izvajanju izkoreninjenja živalskih bolezni (ki se je začel sredi leta 2015) še naprej gradil na zmogljivostih veterinarskih služb za načrtovanje in izvajanje programov nadzora in izkoreninjenja živalskih bolezni ter okrepitev sistema za identifikacijo in registracijo živali. Pomoč je prispevala tudi k neprestanemu izboljševanju učinkovitosti in kakovosti rezultatov veterinarskih laboratorijev. V letih 2016/2017 je bilo na severnem delu Cipra izvedeno prvo obsežno testiranje živali, da bi določili status prednostih živalskih bolezni (kot sta na primer bruceloza in tuberkuloza). Lokalni kmetje so bili širše obveščeni o namenu in dolgoročnih koristih odprave pomembnih bolezni pri živalih za proizvodnjo. To je izboljšalo ozaveščenost kmetov in zagotovilo njihovo podporo pri odpravi pomembnih živalskih bolezni na tem območju. V okviru projekta za razvoj meroslovne zmogljivosti v turški skupnosti na Cipru je bilo organizirano usposabljanje o analitskih tehnikah, ki so povezane z zahtevami EU glede standardov varnosti hrane. Zmogljivosti turške skupnosti na Cipru za izvajanje programov s področja zdravja živali in varnosti hrane so bile dodatno okrepljene z dodelitvijo štirih javnih naročil blaga, v skupnem znesku 0,5 milijona EUR, za opremo in potrošni material za veterinarske laboratorije in laboratorije za varnost hrane. Pet pogodb o nepovratnih sredstvih v skupni vrednosti 3 milijonov EUR je bilo dodeljenih na podlagi 4. razpisa za zbiranje predlogov za razvoj skupnosti. Štirje projekti se osredotočajo na izboljšanje učinkovitosti in kakovosti služb lokalnih skupnosti, kot so ravnanje z odpadki in varstvo okolja. Cilj enega izmed projektov je ustanovitev centra za pomoč žrtvam nasilja v družini. Leta 2017 se je v izobraževalnem sektorju še naprej izvajalo 15 pogodb o nepovratnih sredstvih, ki so bile dodeljene leta 2016 v okviru 1,5 milijona EUR vredne sheme nepovratnih sredstev za inovacije in spremembe v izobraževanju VI. Od 15 projektov jih devet izvajajo šole, šest pa organizacije za vseživljenjsko učenje. Projekti se osredotočajo predvsem na krepitev zmogljivosti poučevanja/učenja v šolah z uvedbo programov za obšolske in mehke veščine ter ustanavljanjem znanstvenih laboratorijev in toplih gred za ekološko kmetovanje. Na drugi strani se projekti vseživljenjskega učenja osredotočajo na izboljšanje profesionalnih usposobljenosti arhitektov in inženirjev ter uvajajo podjetništvo in vseživljenjsko strokovno izpopolnjevanje, da bi izboljšali zaposljivost mladih. V prvi polovici leta 2016 je bila uvedena shema nepovratnih sredstev za inovacije in spremembe v izobraževanju VII v vrednosti 1,5 milijona EUR, ki zajema iste cilje kot prejšnji razpis za zbiranje predlogov. Ocenjevanje predlogov za projekt se nadaljuje. S svojimi dejavnostmi je nadaljeval drugi projekt tehnične pomoči za razvoj poklicnega izobraževanja, usposabljanja in trga dela (VETLAM II), ki se je začel izvajati novembra 2015. V letu 2017 je bila tehnična pomoč večinoma osredotočena na pregled in posodobitev okvira kvalifikacij, razvoj strategije za poklicne šole, razvoj aktivnih ukrepov trga dela za tri izbrane prikrajšane skupine (mladi, ženske in invalidi) ter krepitev zmogljivosti zavodov za zaposlovanje. Prav tako so bili razviti postopki ocenjevanja učenja na delovnem mestu in programov vajeništva ter lokalna skupina ocenjevalcev. Projekt naj bi se po načrtih končal novembra 2018. Na podlagi rezultatov predhodnega analitičnega dela je druga faza programa gospodarskega spremljanja, ki jo je izvedla Svetovna banka, zagotovila dodatno poglobljeno analizo in tehnično pomoč na pomembnih področjih. Program je bil osredotočen na fiskalno analizo, finančno vzdržne organe javne uprave, gospodarske in trgovinske učinke ponovne združitve, razvoj zasebnega sektorja ter socialno vključevanje in makroekonomsko spremljanje. V skladu s političnimi prednostnimi nalogami v okviru programa pomoči so bila leta 2017 dodeljena dodatna sredstva v višini 4,8 milijona EUR, da bi si Svetovna banka še naprej prizadevala za nadgradnjo dosedanjega analitičnega in svetovalnega dela ter še naprej zagotavljala svetovanje in ciljno usmerjeno podporo turški skupnosti na Cipru do decembra 2020. 4.2.3.Cilj 3: Spodbujanje sprave, ukrepi za krepitev zaupanja in podpora civilni družbi Odbor za pogrešane osebe, ki ga program pomoči podpira prek ureditve o posrednem upravljanju s Programom Združenih narodov za razvoj, je nadaljeval terensko in laboratorijsko delo. Do konca leta 2017 je odbor za pogrešane osebe od skupno 2 002 pogrešanih oseb izkopal posmrtne ostanke 1 194 oseb. Od tega je bila identiteta 831 oseb ugotovljena z genetskim testiranjem, posmrtni ostanki pa so bili vrnjeni njihovim družinam. Decembra 2017 je bil sporazum o prenosu pooblastil s Programom Združenih narodov za razvoj razširjen, da bi zagotovil sredstva v višini 2,6 milijona EUR za dejavnosti odbora za pogrešane osebe za leto 2018. V obdobju 2006–2018 je EU prispevala skupno 22 milijonov EUR, kar znaša 80 % skupnih sredstev, dodeljenih odboru za pogrešane osebe. Tekom časa je vse težje pridobiti natančne informacije za določanje lokacij grobišč. To je ključni izziv, ki ga je zdaj treba obravnavati z obnovljenimi prizadevanji z raziskovanjem civilnih in vojaških arhivov ter z večjo uporabo orodij IT za olajšanje preiskav, izkopavanja in faz izkopa. V ta namen je bila decembra 2017 v obeh skupnostih izvedena oglaševalna kampanja, da bi jih spodbudili k posredovanju kakršnih koli informacij. Člani odbora za pogrešane osebe so maja 2017 tudi neposredno izvedli raziskavo o arhivih ZN v New Yorku. Po zaslugi prizadevanj tehničnega odbora za kulturno dediščino obeh skupnosti je varstvo kulturne dediščine še vedno ključni element sprave in ukrepov krepitve zaupanja, ki so podprti v okviru programa pomoči. Med letoma 2011 in 2017 je program kulturne dediščine prejel 14,7 milijona EUR sredstev EU, ki se uporabljajo za izboljšanje zaščite 71 spomenikov kulturne dediščine na celem otoku. Ti vključujejo 5 obsežnih projektov, 30 srednje velikih projektov, 26 manjših projektov in 10 projektov v fazi zasnove. Glavni dosežki v letu 2017 so bili zaključek konzervatorskih del v samostanu Agios Panteleimonas v maju 2017, kakor tudi v trdnjavi Martinengo in na delu obzidja Famagusta v septembru 2017. Leta 2017 so bila zaključena tudi konzervatorska dela v maronitski cerkvi Agia Marina/Gurpinar, ki se nahaja na vojaškem območju. Sprejemajo se ukrepi za zagotavljanje ustreznega vzdrževanja in oskrbe restavriranih spomenikov s strani upravičenih skupnosti. Komisija se je leta 2015 hitro odzvala na pobudo voditeljev obeh ciprskih skupnosti za nove ukrepe za krepitev zaupanja in je prerazporedila potrebne vire za odprtje novih mejnih prehodov v krajih Deryneia in Lefka-Apliki. V začetku leta 2016 je bil podpisan sporazum o prenosu pooblastila s Programom Združenih narodov za razvoj (v nadaljnjem besedilu: UNDP) za dela severno od zelene črte, ki so bila zaključene leta 2017. Komisija in UNDP sta leta 2017 na zahtevo Republike Ciper podpisala dodatek k sporazumu o prenosu pooblastila za dela strokovnih skupin v varovalnem pasu. Ta dela naj bi se zaključila leta 2018. Podpora civilni družbi se je v letu 2017 nadaljevala. Tehnična pomoč (Državljanski prostor), ki zagotavlja krepitev zmogljivosti organizacijam civilne družbe ter spodbuja mreženje in skupne dejavnosti z grško-ciprskimi in drugimi organizacijami civilne družbe EU, se je v letu 2017 nadaljevala. Prizadevanja so bila sprva osredotočena na ustvarjanje okolja, ki omogoča razvoj civilne družbe, in spodbujanje pobud aktivnega državljanstva prek mehanizma „Grow Civic“. Poleg tega se je v letu 2017 še vedno izvajalo 18 pogodb o nepovratnih sredstvih v okviru shem Civilna družba v akciji IV in V. Z njimi so se financirali različni ukrepi na področjih okolja, človekovih pravic, umetnosti in športa, ki spodbujajo vključenost državljanov in izmenjave med skupnostma. Sredi leta 2017 je bil objavljen šesti razpis za zbiranje predlogov sheme Civilna družba v akciji, ki je organizacijam civilne družbe omogočil nove priložnosti za krepitev njihovih zmogljivosti, dejavnosti in sodelovanja ter spremembe v korist vseh. Forum civilne družbe, ki je platforma, v okviru katere lahko organizacije civilne družbe izražajo svoja pričakovanja in prednostne naloge, se je sestajal vsake tri mesece. Nastopal je kot pobudnik zagovorništva in spodbujal aktivno državljanstvo. Ves mesec oktober so drugič potekale dejavnosti organizacij civilne družbe pod imenom „festival odprtih vrat“ (Open Door Festival). Namen teh dejavnosti je bil javnosti predstaviti pretekle in sedanje dejavnosti ter spodbujati prostovoljstvo med ljudmi vseh generacij. Več kot 60 združenj, fundacij, platform, pobud in aktivistov je tekom festivala odprlo svoja vrata in se podalo na pot skozi severni del Cipra na srečanje z javnostjo in mreženje z drugimi organizacijami civilne družbe.

4.2.4.Cilj 4: Približevanje turške skupnosti na Cipru Evropski uniji Upravljanje štipendij za EU je bilo v študijskih letih 2014–2016 dodeljeno organizaciji British Council. Ta ureditev je bila s sporazumom o prenosu pooblastila, ki je bil decembra 2016 podpisan z organizacijo British Council, podaljšana za nadaljnja tri študijska leta 2017–2020. 1,92 milijona EUR sredstev, ki so bila na voljo v okviru razpisa za leto 2017, je v študijskem letu 2017/2018 omogočilo financiranje 152 štipendij. Te štipendije prek jezikovnih tečajev in pripravniških programov podpirajo študente v prvem letniku dodiplomskega študija, diplomante na magistrskih in doktorskih programih ter raziskovalce in strokovnjake pri nadaljnjem razvoju njihovega jezikovnega in poklicnega znanja v državah članicah EU. Program štipendij je od leta 2007 zagotovil dostop do štipendij več kot 1 000 študentom in strokovnjakom iz turške skupnosti na Cipru. Nadaljevanje te sheme se šteje za bistveno in večja prizadevanja bodo usmerjena v potrebe in vrzeli v turški skupnosti na Cipru. Organizacija British Council v okviru dejavnosti za upravljanje programa štipendij vsako leto organizira dan „Študij v Evropi“, da bi študentom zagotovila informacije o možnostih za študij v EU. Zadnja leta se razvijajo spletne mreže nekdanjih udeležencev, da bi okrepili stike in profesionalne odnose med štipendisti. Organizacija British Council stalno spremlja srednjeročni učinek, na primer stopnje vračanja študentov na Ciper in uspešnost pri iskanju zaposlitve. V letu 2017 se je nadaljevalo veliko povpraševanje po informacijah o EU v turški skupnosti na Cipru. Informacijska točka EU, ki se upravlja skupaj s predstavništvom Evropske komisije na Cipru, je začela delovati v začetku leta 2015, njen skupni proračun za 30-mesečno obdobje pa znaša 1 545 000 EUR; projekt je bil julija 2017 podaljšan do januarja 2020 s skupnim proračunom v višini 3 milijonov EUR. Zagotovila je veliko prepoznavnost EU, njenih politik in programa pomoči. Doslej je informacijska točka EU organizirala različne okrogle mize/dogodke o različnih temah, vključno z okoljem (vodo, energijo, ravnanjem z odpadki, vključno z recikliranjem, biotsko raznovrstnostjo, čiščenjem obal in plaž in zelenim tednom), ekološkim kmetovanjem, varnostjo in zdravjem pri delu, varnostjo hrane ter dobrobitjo in zdravjem živali. Obravnavala je tudi teme, kot so človekove pravice, pravice invalidov, pravice otrok, enakost spolov, pravice lezbijk, gejev, biseksualnih in transspolnih oseb (LGBT) ter pravice potrošnikov. Leta 2017 je informacijska točka EU organizirala 49 dogodkov (od tega 28 v Nikoziji), vključno z dnevom Evrope, evropskim tednom proti rasizmu, evropskim tednom mladih in mednarodnim dnevom mladih, evropsko nočjo raziskovalcev, dnevom EU proti trgovini z ljudmi, tednom mobilnosti in varnostjo v prometu, evropskim tednom športa ter evropskim tednom malih in srednjih podjetij. Ti dogodki so privabili več kot 4 849 udeležencev, kar kaže na povečano zanimanje skupnosti (4 382 udeležencev na dogodkih leta 2016 in 2 383 udeležencev na dogodkih leta 2015). V letu 2017 je bilo razdeljenih 2 255 informacijskih proizvodov in 10 glasil (od odprtja informacijske točke pa skupno 13 684 informacijskih proizvodov in 30 glasil). V lokalnih medijih je bilo leta 2017 objavljenih 343 novic in 33 televizijskih spotov (od začetka projekta pa 1 266 novic in 115 televizijskih spotov). Priljubljenost dejavnosti potrjuje tudi promet na strani „Abbilgi“ na omrežju Facebook (v letu 2017 je prejela 4 052 novih „všečkov“, od njenega odprtja pa je skupno število „všečkov“ naraslo na 12 523). Informacijska točka EU je promocijo vseh razpisov za zbiranje predlogov ter drugih projektov in dogodkov, ki se financirajo v okviru programa pomoči, podprla tudi z objavami in opomniki na omrežju Facebook, objavljanjem plakatov na vidnih mestih javnih lokalov, gostitvijo dogodkov in uvedbo projektov na svojem javnem mestu. Navezala je strateška partnerstva z drugimi projekti, ki jih financira EU, in projekti tehnične podpore, kot so razvoj civilne družbe (državljanski prostor), razvoj zasebnega sektorja, izkoreninjenje živalskih bolezni, ravnanje z odpadki, kakor tudi z ustreznimi službami in organizacijami civilne družbe v turški skupnosti na Cipru. 4.2.5.Cilja 5 in 6: Priprava turške skupnosti na Cipru na uvedbo in izvajanje pravnega reda Skupnosti Instrument Komisije za izmenjavo informacij in tehnično pomoč (v nadaljnjem besedilu: instrument TAIEX) se uporablja za izvedbo ciljev 5 in 6 uredbe o pomoči ter tako prispeva k pripravam turške skupnosti na Cipru na izvajanje pravnega reda Skupnosti, v primeru, da bo prekinitev njegove uporabe odpravljena ob začetku veljavnosti celovite rešitve ciprskega vprašanja. Pomoč se je nadaljevala v letu 2017 in izbrani so bili novi strokovnjaki s 17 glavnih področij ali „sektorjev“ pravnega reda Skupnosti. Leta 2017 je bilo skupaj organiziranih 118 dogodkov. Ukrepi instrumenta TAIEX so med drugim vključevali strokovne misije, delavnice in študijske obiske. Zainteresirane strani turške skupnosti na Cipru so pokazale bistveno večjo ozaveščenost glede zahtev pravnega reda Skupnosti v aktivnih sektorjih instrumenta TAIEX. Nadaljevala se je podpora trgovini prek zelene črte (Uredba št. 866/2004). Neodvisni strokovnjaki so leta 2017 sodelovali pri rednih fitosanitarnih inšpekcijskih pregledih izdelkov iz krompirja in agrumov, pri čemer so vzeli vzorce medu za analizo in pripravili posodobljen seznam plovil, katerih ulov je mogoče prodajati prek zelene črte. 4.3.Finančno izvrševanje (pogodbe in plačila) 4.3.1.Sklepanje pogodb Komisija je v letu 2017 podpisala pravne obveznosti v višini 23,2 milijona EUR. Skupna količina se je v primerjavi s prejšnjim letom povečala (15,5 milijona EUR v letu 2016). 4.3.2.Plačila Plačila so v letu 2017 znašala 17,2 milijona EUR (21,4 milijona EUR v letu 2016). 4.4.Spremljanje Komisija je neposredno odgovorna za izvajanje večine projektov (neposredno upravljanje). Raven spremljanja, ki ga izvajajo službe Komisije, je zelo visoka, poteka pa v obliki stalnih stikov z izvajalci, „obiski na kraju samem“ in sestanki na kraju samem ter sestanki usmerjevalnih odborov. Enota za upravljanje projektov je še naprej podpirala Komisijo s spremljanjem izvajanja pogodb o dodelitvi nepovratnih sredstev/projektov, ki so bili dodeljeni lokalnim skupnostim za njihov razvoj ter malim, srednjim in podeželskim podjetjem, organizacijam civilne družbe, šolam ter organizacijam za poklicno izobraževanje in usposabljanje, hkrati pa je podpirala tudi upravičence do nepovratnih sredstev pri uporabi pravil EU za izvajanje pogodb o dodelitvi nepovratnih sredstev, vključno z sekundarno oddajo naročil. Poleg tega Komisija izvaja več pogodb o dodelitvi nepovratnih sredstev v okviru posrednega upravljanja. Izvajalski subjekti, kot so UNDP, EBRD in organizacija British Council, so ocenjeni na podlagi stebrov in poročajo Komisiji v skladu z ustreznimi okvirnimi sporazumi. Komisija tesno sodeluje pri vsakodnevnem nadzoru teh ukrepov. Za instrument TAIEX se začelo novo obdobje načrtovanja, ki bo vključevalo redna srečanja usmerjevalne skupine projekta za pregled, ocenitev napredka in nadaljnjo načrtovanje. Logistika instrumenta TAIEX se spremlja prek spletnega sistema upravljanja instrumenta TAIEX.